Nők
A sok munka előbb-utóbb meg fogja hozni gyümölcsét!

Visszalépő ellenfelek, nagy csaták, egy gólos vereségek: küzdelmes szezonon van túl női csapatunk. "A gárdában sokkal több van, az elvégzett munkának jövőre már az eredményekben is meg kell mutatkoznia" - mondta értékelőjében Fülöp Péter vezetőedző.

- Tatai AC: Az őszi szezon után a tizedik helyen álltunk és az év végén is ebben a pozícióban végeztünk az NBII A csoportjában. Hogyan látod a csapat teljesítményét az eredeti célkitűzések tükrében?
- Fülöp Péter vezetőedző: A biztos bentmaradást, amit a szezon elején célként megfogalmaztunk, elértük. Viszont van hiányérzetem, az elvégzett munka alapján jobb teljesítményre, eredményesebb tavaszra számítottam. 

- Ha ketté vesszük a csapatrészeket, hogyan értékeled a védekezést és milyen teljesítményt nyújtott a támadó szekció? 
- Egy dologban nem volt különbség: sajnos mindkettő hullámzó volt a bajnokság során és egyes mérkőzéseken belül is. Ezzel együtt a védekezésünk sokat változott, sokkal jobban gondolkodtak, elővételeztek játékosaink és ez jó alapot adott. A kapusok - védelem kapcsolaton van még mit csiszolni, de ebben a helyzetben (edzésen való részvétel a kapusok részéről) azt gondolom, itt is fejlődés látható.
Támadásban sokkal többet vártam a szélsőinktől: pozitív, hogy sokszor helyzetbe kerültek, a társak önzetlenül kiszolgálták őket, viszont az eredményesség elmaradt a minimum elvárt szinttől.
Távoli zónából, áttörésekben is többször, több játékos vállalkozott, ami nagyon fontos és színesebbé, nehezebben olvashatóbbá tette a játékunkat. Az önbizalmat, a helyes döntések számát növelnünk kell, mert megmutatták a lányok, hogy amikor ezek rendben vannak, akkor jobb csapatokkal is versenyben tudunk lenni.

- Az év során két olyan ellenfelünk is visszalépett, akik ellen jó eredményt értünk el ősszel, a Bicskét itthon megvertük, a Győr ellen idegenben ikszeltünk. Valószínűleg tavasszal is reális esélyünk lett volna ellenük - mennyire hiányoztak ezek a lehetséges sikerélmények a szezon során?
- A sikerélmény nagyon, de nagyon fontos, mindig nagy lendületet tud adni a csapatnak. Így alakult, ezzel együtt is mindig a legjobbra törekedtünk a bajnokikon.

- Több olyan meccs is volt hazai pályán, ahol jól játszottunk, de egy fránya góllal kikaptunk. Mi hiányzott a bravúrhoz?
- Nehéz kérdés, én azt gondolom, hogy a jobb helyzetkihasználás a mi javunkra tudta volna billenteni az eredményt ezeken a mérkőzéseken is. Egy igazi VEZÉR a pályán, ő is hiányzott ezekben a szituációkban.

- Az utolsó, egyébként sikerrel megvívott bajnoki előtt több szakemberrel is beszéltem, akik azt mondták, egyértelműen látszik a fejlődés a csapaton. Te hogyan látod, honnan hová jutottatok el a szezonban? 
- Sokat dolgoztunk és többen nem bírták, lemorzsolódtak menetközben, „más felé futottak” bizonyos módon, ami eleinte nem volt jó hatással a csapatra. Én bíztam abban, hogy egyszer át tudunk billeni azon a holtponton, és akkor sikerül éles, kiélezett helyzetekben is hozni azt, ami az edzéseken már működött. Akik nyáron érkeztek, jó alapokkal, nekik bele kellett szokniuk a felnőtt bajnokságba, a más jellegű munkába: rajtuk lehet talán legjobban látni a pozitív változást. Sérülésből visszatérni, felvenni a ritmust nehéz feladat, de ez is sikerült, ami szintén örömteli dolog. Ebben is sokat segített Tapolcai Réka és minden másban Kurcsik Attila. Én láttam a változást, és ezért is hatalmas kérdés számomra, hogy miért nem társult ez az eredményességgel. Persze örülök, ha ez a pozitív változás másoknak is feltűnt. Hogy hova jutottunk, az a gólok, pontok számában idén még nem látható, de remélem a 2026-2027-es szezonban már ott is az lesz!
